b'\n_START_ARTICLE_\nShuma-Gorath\n_START_SECTION_\nEnsimm\xc3\xa4inen esiintyminen\n_START_PARAGRAPH_\nEnsimm\xc3\xa4isen kerran Shuma-Gorath mainittiin Robert E. Howardin lyhyess\xc3\xa4 tarinassa \xe2\x80\x9dThe Curse of the Golden Skull\xe2\x80\x9d, joka sijoittuu muinaiseen Lemuriaan. Tarinassa Rotath-niminen velho her\xc3\xa4tt\xc3\xa4\xc3\xa4 Shuma-Gorathin kirouksena ihmiskunnalle. T\xc3\xa4ss\xc3\xa4 tarinassa Shuma-Gorathilla oli kuitenkin inhimillinen olomuoto.\n_START_SECTION_\nMarvel-sarjakuvissa\n_START_PARAGRAPH_\nShuma-Gorath muistuttaa valtavaa vihre\xc3\xa4\xc3\xa4 silm\xc3\xa4\xc3\xa4, josta pursuaa lonkeroita. Vaikka olennon todellinen alkuper\xc3\xa4 on mysteeri, h\xc3\xa4n hallitsi koko maailmaa jo ennen Celestiaalien ensimm\xc3\xa4ist\xc3\xa4 ristiretke\xc3\xa4. Aikamatkailijavelho Sise-Neg kuitenkin kukisti ihmisuhreja vaativan demonin. T\xc3\xa4st\xc3\xa4kin ahdingosta Shuma-Gorath pelastui ja siirsi itsens\xc3\xa4 muinaiseen Hyboriaan, jossa Crom, Conan barbaarin jumala vangitsi demonin vuoren sis\xc3\xa4lle kolmen taikakirjan avulla. Shuma-Gorath kykeni silti puuttumaan Conanin ja Kulan Gath -nimisen sankarin el\xc3\xa4miin, kunnes Crom kyll\xc3\xa4styneen\xc3\xa4 siirsi olennon kotiulottuvuuteensa. _NEWLINE_Shuma-Gorath yritti silti palata takaisin maapallolle Tohtori Oudon opettajan, Muinaisen, mielen kautta. Yritys pakotti Tohtori Oudon surmaamaan opettajansa. _NEWLINE_Vuosia my\xc3\xb6hemmin Outo tuhosi onnettomien tapahtumien j\xc3\xa4lkeen talismaanit, jotka pitiv\xc3\xa4t Shuma-Gorathin poissa maasta. T\xc3\xa4m\xc3\xa4n j\xc3\xa4lkeen Oudon oli pakko matkata Shuma-Gorathin kotiulottuvuuteen ja taistella t\xc3\xa4t\xc3\xa4 vastaan. Kyet\xc3\xa4kseen taistelemaan jumalallista Shuma-Gorathia vastaan Oudon oli imett\xc3\xa4v\xc3\xa4 itseens\xc3\xa4 kaaosmagiaa, mutta tuhottuaan demonin Outo huomasi muuttuvansa itse uudeksi Shuma-Gorathiksi. Outo joutui surmaamaan itsens\xc3\xa4 est\xc3\xa4\xc3\xa4kseen t\xc3\xa4m\xc3\xa4n, mutta pelastui my\xc3\xb6hemmin liittolaisensa avulla. Shuma-Gorath taas kykeni kokoamaan itsens\xc3\xa4 kaaosmagian palasista. _NEWLINE_Velho nimelt\xc3\xa4\xc3\xa4n Nicholas Scratch onnistuu kutsumaan Shuma-Gorathin uudelleen maan pinnalle. J\xc3\xa4lleen kerran Shuma-Gorathin oli vet\xc3\xa4ydytt\xc3\xa4v\xc3\xa4 Ihmenelosten, Tohtori Oudon ja Diablon yhdistetty\xc3\xa4 voimansa.\n_START_SECTION_\nVoimat ja varusteet\n_START_PARAGRAPH_\nShuma-Gorath on ikiaikainen ja voimakas demoni korkeinta mahdollista s\xc3\xa4\xc3\xa4ty\xc3\xa4. Olennolla on valtavat yliluonnolliset voimat, kerta se on k\xc3\xa4yt\xc3\xa4nn\xc3\xb6ss\xc3\xa4 haavoittumaton muuta kuin kaikkein voimakkainta magiaa vastaan. Shuma-Gorathilla on my\xc3\xb6s yliluonnollisen suuret fyysiset voimat ja kest\xc3\xa4vyys (n\xc3\xa4m\xc3\xa4kin ovat kuitenkin luonteeltaan maagisia). _NEWLINE_Kehonsa omalaatuisen muodon vuoksi Shuma-Gorath on taitava muodonmuuttaja ja kykenee jopa muuttumaan tyystin nestem\xc3\xa4iseksi. Shuma-Gorath kykenee luomaan monenlaisia energiaiskuja, jotka syntyv\xc3\xa4t useimmiten h\xc3\xa4nen suuresta silm\xc3\xa4st\xc3\xa4\xc3\xa4n. Er\xc3\xa4\xc3\xa4ss\xc3\xa4 voimakkaimmista hy\xc3\xb6kk\xc3\xa4yksist\xc3\xa4\xc3\xa4n Shuma-Gorath luo kaikkien lonkeroidensa avustamana suuren, puhtaasta energiasta koostuvan pallon p\xc3\xa4\xc3\xa4ns\xc3\xa4 p\xc3\xa4\xc3\xa4lle ja tuhoaa sen avulla jopa kokonaisia todellisuuksia. Shuma-Gorath kykenee my\xc3\xb6s teleportaatioon ja levitaatioon._NEWLINE_Shuma-Gorath kykenee liikkumaan todellisuuksien ja paikkojen v\xc3\xa4lill\xc3\xa4 puhtaan tahtonsa avulla. Demoni kykenee my\xc3\xb6s muokkaamaan ja v\xc3\xa4\xc3\xa4rist\xc3\xa4m\xc3\xa4\xc3\xa4n todellisuuksia sek\xc3\xa4 kutsumaan avukseen toisia yliluonnollisia olentoja. _NEWLINE_Shuma-Gorathin \xc3\xa4lykkyys on laskematon, h\xc3\xa4nen tiet\xc3\xa4myksens\xc3\xa4 l\xc3\xa4henee kaikkitiet\xc3\xa4vyytt\xc3\xa4.\n_START_SECTION_\nShuma-Gorath muissa medioissa\n_START_PARAGRAPH_\nShuma-Gorath oli pelattava hahmo Marvel Super Heroes-videopeliss\xc3\xa4. Vaikka hahmolla on ollut vain puolisen tusinaa esiintymiskertaa kolmen vuosikymmenen aikana, se valittiin silti videopelit\xc3\xa4hdeksi. T\xc3\xa4m\xc3\xa4 aikaansai lukemattomien internet-sivustojen perustamisen, joissa (useimmiten v\xc3\xa4\xc3\xa4rin) spekuloitiin Shuma-Gorathin olemusta. _NEWLINE_Kummallisen virheen kautta Shuma-Gorath v\xc3\xa4ritettiin Marvel Super Heroes-videopeliss\xc3\xa4 purppuran v\xc3\xa4riseksi (vaikka ensimm\xc3\xa4inen ruutu Marvel Premiere-lehden numerossa 10 antaakin olettaa olennon olevan purppurainen). Marvel Super Heroes vs. Street Fighter - sek\xc3\xa4 Marvel vs. Capcom 2 -peleiss\xc3\xa4 Shuma-Gorath oli palautettu j\xc3\xa4lleen vihre\xc3\xa4ksi.'